
	DESCRIEREA OCUPAȚIEI

	Definiția ocupației: Mașinist/mașinistă la buldozer este lucrătorul calificat care conduce, exploatează și întreține buldozerul pentru executarea lucrărilor de terasamente, nivelare, decopertare, împingere, modelare a terenului și deplasare a materialelor în cadrul lucrărilor de construcții și amenajare a terenului. Acesta verifică starea tehnică a utilajului înainte, în timpul și după executarea lucrărilor, identifică și raportează eventualele defecțiuni, efectuează întreținerea tehnică curentă și utilizează utilajul în conformitate cu documentația tehnică și instrucțiunile producătorului. În activitatea sa respectă cerințele de securitate și sănătate în muncă, normele de protecție a mediului și regulile de circulație și exploatare pe șantier, utilizează rațional resursele și completează documentele de evidență aferente exploatării utilajului. Colaborează cu personalul implicat în procesul de execuție pentru realizarea lucrărilor în condițiile de calitate, productivitate și siguranță stabilite.
Scopul activităților: Executarea lucrărilor de terasamente, nivelare, decopertare, împingere și modelare a terenului prin utilizarea eficientă și în condiții de siguranță a buldozerului, asigurând exploatarea și întreținerea tehnică corespunzătoare a utilajului, respectarea cerințelor de calitate, a normelor de protecție a mediului și a cerințelor de securitate și sănătate în muncă.
Calități personale: Responsabilitate și disciplină în respectarea instrucțiunilor tehnice, atenție la detalii la zgomote și vibrații suspecte, capacitate ridicată de concentrare în timpul lucrărilor, spirit de observație și monitorizarea tehnică a utilajului, rezistență fizică și psihică pe durata activității pe șantier, reacție rapidă în situații neprevăzute, spirit de echipă și abilități de comunicare eficientă, autocontrol, dorință de perfecționare continuă, abilitatea de a lucra sub presiune și în termene scurte, răbdare și perseverență, flexibilitate și adaptabilitate la diverse condiții de lucru, operativitate, rigoare și precizie în executarea lucrărilor, rezistență fizică, îndemânare tehnică, capacitatea de prevenire a riscurilor la şantier.
Cunoaşterea: cunoașterea construcției și funcționării buldozerului, principii generale de mecanică, hidraulică și sisteme de electricitate în dotare, noțiuni generale privind motoarele diesel și sistemele de transmisie, reguli de exploatare tehnică a utilajelor de construcții, tehnologii de nivelare, citirea proiectelor și interpretarea cotelor topografice, norme de securitate și sănătate în muncă, legislația privind circulația și deplasarea utilajelor pe drumuri publice, proceduri de întreținere preventivă și diagnosticare a defecțiunilor, noțiuni privind protecția mediului și gestionarea combustibililor și lubrifianților. 
Capacități profesionale: operarea corectă a buldozerului în lucrări de nivelare, profilare, reglarea precisă a lamei și a organelor de lucru, analiza sarcinilor şi evaluare posibilității executării acestora, evaluarea stării tehnice a utilajului înainte și după exploatare, efectuarea întreținerii preventive de bază, identificarea și raportarea defecțiunilor, utilizarea eficientă a combustibilului și a resurselor, aplicarea normelor de securitate și sănătate în muncă, completarea şi verificarea documentației tehnice de exploatare, adaptarea modului de lucru la condițiile de teren și mediu.
Echipamente, instrumente, scule și materiale:
· echipament de lucru și de protecție: cască de protecție; bocanci cu talpă antiderapantă și bombeu metalic; vestă reflectorizantă; mănuși de protecție; ochelari de protecție; antifoane sau dopuri antifonice pentru protecția auzului; salopetă/combinezon de lucru; centură de siguranță utilizată în cabina buldozerului; îmbrăcăminte impermeabilă și termoizolantă, după caz.; 
· instrumente și aparate de măsură și control (AMC): panoul de comandă al buldozerului (joystick-uri, comenzi hidraulice, display electronic); indicatori de bord (presiune ulei, temperatură motor, nivel combustibil, turație motor); ruletă, nivelă, jaloane topografice; manometre și aparate de verificare a presiunii; dispozitive pentru verificarea tensiunii șenilelor și poziției lamei; trusă de scule pentru întreținerea curentă.
· Echipamente speciale: buldozer (pe șenile sau pe pneuri); sisteme GPS și sisteme de ghidare automată a lamei (la utilajele moderne); stații radio pentru comunicarea pe șantier; remorcă/platformă pentru transportul utilajului, după caz; utilaje conexe utilizate în colaborare (excavator, autogreder, încărcător frontal, cilindru compactor).
· materiale și consumabile: motorină; ulei motor; ulei hidraulic; lichid de răcire; lubrifianți și unsori; filtre (ulei, combustibil, aer, hidraulic); lame și dinți de uzură pentru lamă și scarificator; curele, garnituri și alte piese de schimb; materiale pentru curățarea și întreținerea utilajului.
· Software și tehnologii de comunicare: sisteme GPS și software de ghidare automată a buldozerului; aplicații de monitorizare a utilajului și a consumului de combustibil, aplicații pentru vizualizarea planurilor și modelelor digitale de teren.
Condițiile de muncă solicitate (mediul fizic, socio-organizațional):
· [bookmark: _Hlk234339513]mediul fizic: șantiere de construcții, cariere, balastiere, lucrări de terasamente, amenajări funciare și drumuri. Lucrul are loc în aer liber, în condiții meteorologice variate, cu expunere la praf, noroi, vibrații, zgomot, temperaturi ridicate sau scăzute și teren accidentat. Activitatea presupune perioade îndelungate de lucru în poziție șezând, în cabina utilajului.
· mediul socio-organizațional: lucru în echipă, în colaborare cu ingineri, șefi de șantier, topografi și operatori ai altor utilaje. Necesită respectarea strictă a instrucțiunilor tehnice, a normelor de securitate și sănătate în muncă și a termenelor de execuție. Programul de lucru poate include schimburi, ore suplimentare și activitate în funcție de condițiile șantierului.
Riscuri profesionale:
· [bookmark: _Hlk234339582]riscuri generale: răsturnarea utilajului pe teren accidentat; coliziuni cu alte utilaje sau obstacole; loviri și striviri în timpul manevrelor; accidente cauzate de vizibilitatea redusă; expunere la zgomot și vibrații; inhalarea prafului; incendii cauzate de defecțiuni tehnice sau scurgeri de combustibil; oboseală și diminuarea atenției în timpul programelor prelungite;
· afecțiuni/boli profesionale: afecțiuni ale coloanei vertebrale și ale aparatului locomotor; dureri articulare; afecțiuni provocate de vibrații; hipoacuzie cauzată de zgomot; afecțiuni respiratorii generate de expunerea la praf; oboseală cronică, stres profesional și suprasolicitare fizică.
Perspectivele pe piața muncii: cererea pentru mașiniști la buldozer este ridicată și constantă, datorită dezvoltării proiectelor de infrastructură rutieră, construcțiilor civile și industriale, lucrărilor de terasamente, exploatărilor miniere și amenajărilor funciare.
Tendințele din domeniu: digitalizare și automatizare, prin integrarea sistemelor GPS, controlului automat al lamei, monitorizării electronice. Aceste evoluții impun formarea continuă a operatorilor, iar ocupația își va păstra importanța datorită rolului esențial al buldozerului în lucrările de construcții și terasamente.

	FONDUL STANDARDULUI OCUPAȚIONAL

	Competențe generice (transversale) (CG):
CG 1 Aplicarea normelor de securitate și sănătate în muncă, de prevenire și stingere a incendiilor și de protecție a mediului. 
CG 2 Comunicarea eficientă cu superiorii, colegii și ceilalți participanți la procesul de lucru, utilizând terminologia specifică domeniului. 
CG 3 Colaborarea în echipa de lucru pentru realizarea activităților conform planului de execuție și cerințelor de șantier. 
CG 4 Organizarea și gestionarea eficientă a activităților proprii, cu respectarea termenelor, instrucțiunilor de lucru și a responsabilităților asumate. 
CG 5 Utilizarea tehnologiilor informaționale și a mijloacelor digitale specifice activității (după caz: terminale de bord, sisteme GPS, aplicații de monitorizare a utilajelor și comunicare). 
CG 6 Manifestarea responsabilității profesionale, disciplinei în muncă și respectarea normelor etice în relațiile de serviciu. 
CG 7 Identificarea și raportarea neconformităților, defecțiunilor și situațiilor de risc apărute în procesul de lucru. 
CG 8 Adaptarea la schimbările tehnologice și participarea la dezvoltarea continuă a competențelor profesionale.

	Atribuții și sarcini de lucru
	Competențe profesionale (CP) și corelarea lor cu sarcinile de lucru
	Criterii de realizare a activităților asociate competențelor profesionale

	ATRIBUȚIA 1. Organizarea locului de muncă
Sarcina 1.a. Echiparea cu echipamentul individual de protecție
Sarcina 1.b. Verificarea zona de lucru și identificarea obstacolele sau pericolele
Sarcina 1.c. Analiza sarcinilor de lucru planificate pentru ziua respectivă
Sarcina 1.d. Analiza condițiilor de lucru și a zonei în care urmează să fie exploatat buldozerul
Sarcina 1.e. Identificarea cablurilor electrice, a conductelor de gaz, apă sau canalizare înainte de începerea lucrărilor
Sarcina 1.f. Delimitarea perimetrul de lucru pentru prevenirea accidentelor
Sarcina 1.g. Pregătirea utilajului și reglarea lamei în funcție de tipul lucrării

	CP 1. Pregătirea locului de muncă și a buldozerului pentru executarea lucrărilor

(1.a; 1.b; 1.c; 1.d; 1.e; 1.f; 1.g; 2.a; 2.b; 2.d; 2.e; 2.f)
	1.1. Utilizează echipamentul individual de protecție corespunzător tipului de lucrări executate, înainte de începerea programului de lucru, conform normelor de securitate și sănătate în muncă
1.2. Verifică starea echipamentului individual de protecție și înlocuiește echipamentele deteriorate sau necorespunzătoare pentru desfășurarea activității în condiții de siguranță
1.3. Verifică zona de lucru înainte de începerea activității, identificând obstacolele, denivelările terenului, utilajele aflate în apropiere și alte pericole care pot influența desfășurarea lucrărilor
1.4. Delimitează perimetrul de lucru conform cerințelor de securitate, astfel încât accesul persoanelor neautorizate și al altor utilaje să fie restricționat pe durata executării lucrărilor
1.5. Verifică starea tehnică generală a buldozerului înainte de punerea în funcțiune, controlând vizual principalele sisteme și componente necesare desfășurării activității în condiții de siguranță
1.6. Verifică funcționarea comenzilor, a instalațiilor și a echipamentelor de lucru, asigurându-se că acestea funcționează corespunzător înainte de începerea lucrărilor
1.7. Reglează poziția și unghiul lamei în funcție de tipul lucrării care urmează să fie executată și de caracteristicile terenului
1.8. Verifică existența cantității necesare de combustibil, uleiuri și lubrifianți pentru executarea lucrărilor planificate, completând nivelurile atunci când este necesar

	[bookmark: _Hlk232479249]ATRIBUȚIA 2. Verificarea stării tehnice a buldozerului
Sarcina 2.a. Verificarea nivelului combustibilului, uleiului de motor și lichidului de răcire
Sarcina 2.b. Verificarea stării tehnice a instalației hidraulice și a nivelului uleiului hidraulic
Sarcina 2.c. Verificarea stării tehnice a șenilelor sau roților, rolelor și elementelor de rulare
Sarcina 2.d. Verificarea fixării și funcționării lamei și a mecanismului de ridicare
Sarcina 2.e. Verificarea funcționării sistemelor de comandă, direcție și frânare
Sarcina 2.f. Verificarea instalației electrice, a luminilor și a sistemelor de semnalizare

	CP 2. Verificarea stării tehnice și funcționale a buldozerului înainte de începerea lucrărilor

(1.g; 2.a; 2.b; 2.c; 2.d; 2.e; 2.f; 3.c; 3.d; 5.a; 5.f)
	2.1. Verifică vizual nivelul combustibilului, uleiului de motor, lichidului de răcire și al altor lichide tehnice, completându-le, după caz, pentru asigurarea funcționării normale a buldozerului
2.2. Controlează starea instalației hidraulice, verificând nivelul uleiului hidraulic, etanșeitatea conductelor, furtunurilor și racordurilor, precum și existența eventualelor scurgeri
2.3. Inspectează șenilele sau roțile, rolele de susținere, rolele portante, roata motoare și elementele de rulare, verificând gradul de uzură, fixarea și starea tehnică a acestora
2.4. Verifică fixarea, integritatea și funcționarea lamei buldozerului, precum și a mecanismelor de ridicare, coborâre și înclinare, pentru executarea lucrărilor în condiții de siguranță
2.5. Controlează funcționarea sistemelor de comandă, direcție și frânare, verificând răspunsul comenzilor și funcționarea corespunzătoare a tuturor mecanismelor de acționare
2.6. Verifică instalația electrică, funcționarea bateriei, a sistemului de pornire și a sistemului de încărcare, precum și starea cablurilor și conexiunilor electrice
2.7. Controlează funcționarea luminilor de lucru, farurilor, semnalizatoarelor, claxonului și a celorlalte sisteme de avertizare și semnalizare prevăzute de producător
2.8. Pornește motorul și urmărește funcționarea indicatorilor de pe panoul de bord, verificând presiunea uleiului, temperatura motorului, nivelul combustibilului și celelalte informații afișate.
2.9. Testează funcționarea principalelor sisteme ale buldozerului înainte de începerea lucrărilor, pentru a confirma starea tehnică și funcțională a utilajului
2.10. Identifică defecțiunile sau neconformitățile constatate în timpul verificărilor
2.11. Consemnează defecțiunile sau neconformitățile identificate în documentele prevăzute

	ATRIBUȚIA 3. Mentenanța buldozerului
Sarcina 3.a.	Curățarea utilajului de noroi, praf și resturi după finalizarea lucrărilor
Sarcina 3.b.	Ungerea punctelor de lubrifiere conform planului de întreținere
Sarcina 3.c.	Verifică și strânge elementele de fixare ale lamei și mecanismelor de lucru.
Sarcina 3.d.	Identificarea eventualelor defecțiuni sau uzurilor ale componentelor utilajului și informarea mecanicului-șef
Sarcina 3.e.	Executarea operațiilor de întreținere tehnică zilnică, conform manualului utilajului
	CP 3. Executarea lucrărilor de mentenanță și întreținere zilnică a buldozerului

(2.a; 2.b; 3.a; 3.b; 3.c; 3.d; 3.e; 5.a; 6.c; 6.d; 8.a; 8.g)
	3.1. Curăță buldozerul la finalizarea programului de lucru prin îndepărtarea noroiului, prafului, pietrelor și a altor depuneri de pe șenile, lamă, cabină și celelalte componente ale utilajului
3.2. Verifică starea generală a buldozerului după executarea lucrărilor, identificând eventualele deteriorări, fisuri, deformări sau scurgeri de ulei și alte lichide tehnice
3.3. Execută ungerea punctelor de lubrifiere și a mecanismelor mobile conform instrucțiunilor producătorului, utilizând lubrifianții indicați
3.4. Verifică starea și fixarea lamei, a cilindrilor hidraulici, a mecanismelor de acționare și a elementelor de prindere, asigurând funcționarea acestora în condiții de siguranță
3.5. Completează cantitățile necesare de combustibil, uleiuri și lichide tehnice pentru următorul program de lucru
3.6. Execută operațiile de întreținere tehnică zilnică prevăzute în manualul de exploatare, respectând intervalele și procedurile stabilite de producător
3.7. Identifică defecțiunile, uzurile sau funcționarea necorespunzătoare a componentelor buldozerului
3.8. Raportează superiorului direct defecțiunile, uzurile sau funcționarea necorespunzătoare identificate, în vederea remedierii acestora

	ATRIBUȚIA 4. Executarea lucrărilor 
Sarcina 4.a.	Adaptarea tehnicii la tipul de sol/teren
Sarcina 4.b.	Prevenirea surpărilor și a situațiilor periculoase
Sarcina 4.c.	Executarea lucrărilor de nivelare conform proiectului tehnic
Sarcina 4.d.	Executarea lucrărilor de decopertare a stratului vegetal/nivelare a  terenului/terasamente/profilare și finisare/scarificare a terenului, împingere și deplasare a materialelor de construcție
Sarcina 4.e. Respectarea regulilor de circulație pe șantier
Sarcina 4.f. Corectarea neconformităților terenului
Sarcina 4.g. Remedierea, în limita competențelor, a neconformităților apărute în timpul lucrului
	CP 4. Executarea lucrărilor de terasamente și amenajare a terenului cu buldozerul

(1.c; 1.d; 4.a; 4.b; 4.c; 4.d; 4.e; 4.f; 4.g; 7.a; 7.b; 7.e)
	4.1. Analizează caracteristicile terenului, tipul solului și condițiile de lucru înainte de începerea lucrărilor, pentru alegerea tehnologiei și a modului de exploatare a buldozerului
4.2. Adaptează poziția lamei, viteza de deplasare și tehnica de lucru în funcție de tipul terenului, natura materialului și cerințele prevăzute în proiectul tehnic
4.3. Execută lucrările respectând măsurile de prevenire a surpărilor, alunecărilor de teren și a altor situații care pot pune în pericol personalul, utilajul sau obiectivele din apropiere precum și siguranța altor participanți la lucrările pe șantier
4.4. Execută lucrările de nivelare, conform cotelor, dimensiunilor și toleranțelor prevăzute în proiectul tehnic și în documentația de execuție
4.5. Execută lucrări de decopertare a stratului vegetal, nivelare, terasamente, scarificare, profilare și finisare a terenului, utilizând tehnologia corespunzătoare fiecărui tip de lucrare
4.6. Execută lucrări de împingere, răspândire și deplasare a pământului, nisipului, pietrișului și a altor materiale de construcție, respectând traseele și cerințele tehnologice stabilite
4.7. Verifică permanent calitatea lucrărilor executate și identifică eventualele neconformități privind nivelarea, profilarea sau modelarea terenului
4.8. Corectează neconformitățile constatate prin executarea operațiilor necesare până la încadrarea lucrărilor în parametrii tehnici solicitați

	ATRIBUȚIA 5. Reparația buldozerului
Sarcina 5.a.	Identificarea defecțiunilor apărute în timpul exploatării utilajului
Sarcina 5.b.	Înlocuirea elementelor uzate sau defecte care nu necesită intervenții complexe
Sarcina 5.c.	Reglarea mecanismelor de comandă și a sistemului de acționare a lamei
Sarcina 5.d.	Fixarea elementelor de prindere slăbite ale componentelor utilajului
Sarcina 5.e.	Remedierea scurgerilor de ulei sau combustibil la îmbinări și conducte
Sarcina 5.f.	Testarea funcționării utilajului după efectuarea lucrărilor de reparație

	CP 5. Executarea lucrărilor de reparație și remediere a defecțiunilor buldozerului

(2.a; 2.b; 2.c; 2.d; 2.e; 2.f; 3.c; 3.d; 5.a; 5.b; 5.c; 5.d; 5.e; 5.f; 6.d)
	5.1. Identifică defecțiunile apărute în timpul exploatării buldozerului prin verificarea funcționării sistemelor și componentelor utilajului
5.2. Evaluează cauza și gradul de uzură al pieselor defecte pentru stabilirea tipului de intervenție necesar
5.3. Înlocuiește piesele uzate sau defecte care pot fi reparate, în limitele competențelor profesionale, și conform instrucțiunilor producătorului
5.4. Reglează componentele sistemele de comandă, direcție, frânare, transmisie și ale mecanismelor de lucru pentru restabilirea funcționării normale a utilajului
5.5. Remediază defecțiunile minore ale instalațiilor hidraulice, electrice și mecanice, respectând procedurile tehnice și normele de securitate.
5.6. Conlucrează cu mecanicii și personalul de întreținere la executarea reparațiilor complexe care depășesc atribuțiile operatorului
5.7. Verifică funcționarea buldozerului după efectuarea reparațiilor prin executarea probelor de funcționare și monitorizarea parametrilor de lucru

	ATRIBUȚIA 6. Completarea documentației tehnice
Sarcina 6.a.	Studierea manualului de exploatare și a instrucțiunilor de operare a buldozerului
Sarcina 6.b.	Înregistrarea zilnică a orelor de funcționare a utilajului în registrul de exploatare
Sarcina 6.c.	Completarea fișelor de evidență privind întreținerea și lucrările executate
Sarcina 6.d.	Consemnarea defecțiunilor constatate și informarea mecanicului-sef
Sarcina 6.e.	Respectarea instrucțiunilor tehnice și a prescripțiilor producătorului în timpul exploatării utilajului
Sarcina 6.f.	Păstrarea și actualizarea documentelor tehnice ale utilajului

	CP 6. Gestionarea documentației tehnice și evidenței exploatării buldozerului

(5.a; 6.a; 6.b; 6.c; 6.d; 6.e; 6.f; 8.h)
	6.1. Studiază manualul de exploatare, instrucțiunile de operare și documentația tehnică a buldozerului pentru utilizarea corectă și în condiții de siguranță a utilajului
6.2. Aplică prevederile manualului de exploatare și recomandările producătorului în timpul utilizării, întreținerii și verificării tehnice a buldozerului
6.3. Înregistrează zilnic în registrul de exploatare orele de funcționare ale buldozerului, perioada de lucru și alte informații prevăzute în documentele de evidență
6.4. Completează fișele de evidență privind lucrările executate, operațiile de întreținere tehnică și intervențiile efectuate asupra utilajului
6.5. Consemnează defecțiunile sau neconformitățile identificate în timpul exploatării și informează mecanicul-șef sau persoana responsabilă pentru organizarea intervențiilor tehnice
6.6. Verifică exactitatea și completitudinea datelor înscrise în documentele de exploatare și întreținere înainte de transmiterea acestora
6.7. Păstrează, actualizează și utilizează documentele tehnice ale buldozerului conform procedurilor interne și cerințelor legale
6.8. Predă documentele și rapoartele privind exploatarea, întreținerea și funcționarea buldozerului persoanelor responsabile, respectând termenele și procedurile stabilite

	ATRIBUȚIA 7. Asigurarea calității lucrărilor
Sarcina 7.a.	Conlucrarea cu șeful de șantier și/sau responsabilul de lucrări specifice pentru realizarea sarcinilor primite
Sarcina 7.b.	Conlucrarea cu alți operatori de utilaje și muncitori pentru coordonarea activităților din zona de execuție a lucrărilor
Sarcina 7.c.	Respectarea strictă a indicațiilor personalului responsabil privind organizarea și siguranța lucrărilor
Sarcina 7.d.	Respectarea regulilor de lucru în echipă și a disciplinei de muncă pe șantier
Sarcina 7.e.	Realizarea lucrărilor în termenii și conform parametrilor tehnici solicitați
Sarcina 7.f.	Perfecționarea privind exploatarea corectă a tehnicii de lucru
Sarcina 7.g.	Respectarea programului de muncă și termenele limită
	CP 7. Executarea lucrărilor în conformitate cu cerințele tehnice și de calitate

(1.c; 1.d; 4.c; 4.d; 4.e; 
4.f; 7.a; 7.b; 7.c; 7.d; 
7.e; 7.f; 7.g)
	7.1 Comunică permanent cu șeful de șantier, maistrul și membrii echipei pentru a cunoaște exact sarcinile de lucru, ordinea executării acestora și eventualele modificări apărute pe parcursul lucrărilor
7.2 Execută lucrările/sarcina repartizată de superior, respectând regulile de securitate și sănătate în muncă, evitând acțiunile care pot pune în pericol propria persoană, colegii sau utilajele din zona de lucru
7.3 Organizează activitățile astfel încât timpul de lucru să fie utilizat eficient, evitând staționările nejustificate ale buldozerului și întârzierile în executarea lucrărilor
7.4 Execută sarcinile de lucru conform indicațiilor primite, proiectului tehnic și parametrilor solicitați de beneficiar
7.5 Verifică periodic calitatea lucrărilor executate conform proiectului tehnic
7.6 Corectează operativ la moment  neconformitățile constatate pentru asigurarea corespunderii și calității lucrărilor efectuate
7.7 Participă la instruiri, cursuri și activități de perfecționare profesională pentru a-și îmbunătăți cunoștințele și abilitățile privind exploatarea buldozerului și aplicarea tehnologiilor moderne de lucru
7.8 Respectă programul de muncă, termenele de execuție, instrucțiunile și sarcini de lucru primite, contribuind la finalizarea lucrărilor la timp și la nivelul de calitate solicitat

	ATRIBUȚIA 8. Finalizarea sarcinii/programului de lucru
Sarcina 8.a. Curățirea utilajului la finalul programului de lucru/la finalizarea sarcinii
Sarcina 8.b. Curățirea locului individual de lucru
Sarcina 8.c. Colectarea selectivă a deșeurilor
Sarcina 8.d. Participarea la transportarea buldozerului la locul de parcare
Sarcina 8.e. Parcarea utilajului în spațiu sigur
Sarcina 8.f. Deconectarea sistemelor
Sarcina 8.g. Verificarea vizuală a utilajului
Sarcina 8.h. Raportarea privind finalizarea programului de muncă

	CP 8. Realizarea lucrărilor de pregătire a buldozerului pentru staționare

(3.a; 3.d; 6.c; 8.a; 8.b; 8.c; 8.d; 8.e; 8.f; 8.g; 8.h)
	8.1 Asigură curățarea utilajului, la finalizarea lucrărilor/programului de lucru, prin îndepărtarea pământului, pietrișului, noroiului și altor depuneri de pe organele și suprafețele utilajului de lucru
8.2 Asigură ordinea și curățenia la locul de muncă prin evacuarea materialelor rămase și îndepărtarea obiectelor care pot crea pericole pentru personal sau utilaj
8.3 Depozitează selectiv deșeurile rezultate din activitate, respectând cerințele de protecție a mediului și regulamentele interne privind gestionarea deșeurilor
8.4 Asigură ancorarea buldozerului pe trailerul pentru transportare către locul de staționare sau parcare, respectând normele de securitate și sănătate în muncă și regulile corecte de ancorare
8.5 Parchează cu responsabilitate buldozerului într-un loc sigur, stabil și autorizat, astfel încât să nu îngrădească accesul și să nu prezinte pericol pentru persoane, utilaje sau trafic
8.6 Amplasează utilajele de lucru pe suprafața locului de parcare, deconectând sistemele utilajului și borna minus de la bateria de acumulatoare, asigurând imobilizarea autogrederului conform normelor tehnice și celor de securitate și sănătate în muncă
8.7 Efectuează o inspecție vizuală a utilajului după finalizarea lucrărilor pentru identificarea eventualelor deteriorări, scurgeri sau defecțiuni apărute în timpul exploatării
8.8 Informează superiorii despre finalizarea programului de lucru, starea tehnică a utilajului, eventualele defecțiuni constatate și lucrările executate pe parcursul zilei




